題王詵都尉畫山水橫卷三首  其二
作者：蘇轍
朝代：宋

paragraphs: 憐君將帥雖有種，多君智慧初無師。
篇章俊發已可駭，丹青妙絕當誰知。
自言五色苦亂目，況乃旨酒長傷脾。
手狂但可時弄筆，口病未免多微詞。
歌鐘一散任池館，幅巾靜坐空書帷。
偶從禪老得真趣，此身不足非財訾。
世間翻覆岸爲谷，猛獸相食虎與羆。
逝將得意比春夢，獨取妙語傳清詩。
眼看宮釀瀉酥酪，未與村酒分醇漓。
解鞍駿馬空伏櫪，寄書黄狗閑生釐。
江山平日偶有得，不自圖寫渾忘之。
臨窗展卷聊自適，盤礴豈復冠裳羈。
欲乘漁艇發吾興，願入野寺嗟兒癡。
行纏布襪雖已具，山中父老應嫌遲。